Projektas

**LAZDIJŲ RAJONO SAVIVALDYBĖS TARYBA**

**SPRENDIMAS**

**DĖL LAZDIJŲ RAJONO SAVIVALDYBĖS MOKSLEIVIŲ IR STUDENTŲ UŽIMTUMO DIDINIMO 2021 METŲ PROGRAMOS PATVIRTINIMO**

2021 m. kovo 16 d. Nr. 34-691

Lazdijai

Vadovaudamasi Lietuvos Respublikos vietos savivaldos įstatymo 6 straipsnio 8 punktu, 7 straipsnio 22 punktu, 50 straipsnio 3 dalimi, Lietuvos Respublikos jaunimo politikos pagrindų įstatymo 3 straipsnio 3 dalies 3 punktu, Lazdijų rajono savivaldybės užimtumo, verslo ir nevyriausybinių organizacijų plėtros programa, patvirtinta Lazdijų rajono savivaldybės tarybos 2021 m. vasario 12 d. sprendimu Nr. 5TS-638 ,,Dėl Lazdijų rajono savivaldybės 2021–2023 metų strateginio veiklos plano patvirtinimo“, Lazdijų rajono savivaldybės taryba nusprendžia:

1. Patvirtinti Lazdijų rajono savivaldybės moksleivių ir studentų užimtumo didinimo 2021 metų programą (pridedama).

2. Įgalioti Lazdijų rajono savivaldybės administracijos direktorių pasirašyti su šia programa susijusius dokumentus.

Savivaldybės merė Ausma Miškinienė

Asta Grėbliūnienė, mob. 8 619 69 463

PATVIRTINTA

Lazdijų rajono savivaldybės tarybos

2021 m. kovo d.

sprendimu Nr. 5TS-

**LAZDIJŲ RAJONO SAVIVALDYBĖS MOKSLEIVIŲ IR STUDENTŲ UŽIMTUMO DIDINIMO 2021 METŲ PROGRAMA**

|  |  |
| --- | --- |
| **Biudžetiniai metai** | 2021 metai |
| **Asignavimų valdytojas (-ai), kodas** | Lazdijų rajono savivaldybės administracijaKodas 188714992 |
| **Teisinis programos parengimo pagrindas** | Lietuvos Respublikos vietos savivaldos įstatymas (6 straipsnio 8 punktas, 7 straipsnio 22 punktas, 50 straipsnio 3 dalis)Lietuvos Respublikos jaunimo politikos pagrindų įstatymas (3 straipsnio 3 dalies 3 punktas)Lazdijų rajono savivaldybės užimtumo, verslo ir nevyriausybinių organizacijų plėtros programa, patvirtinta Lazdijų rajono savivaldybės tarybos 2021 m. vasario 12 d. sprendimu Nr. 5TS-638 ,,Dėl Lazdijų rajono savivaldybės 2021–2023 metų strateginio veiklos plano patvirtinimo“ |
| **Programos įgyvendinimo laikotarpis** | Nuo 2021 m. birželio 1 d. iki 2021 m. rugpjūčio 31 d.  |
| **Programos įgyvendinimui skirtos lėšos** | Lazdijų rajono savivaldybės (toliau – Savivaldybės) biudžeto lėšos iš užimtumo, verslo ir nevyriausybinių organizacijų plėtros programos – 30 tūkst. Eur, skirti moksleivių ir studentų užimtumui skatinti. |

|  |  |
| --- | --- |
| **1. ĮVADAS** | Lazdijų rajono savivaldybės moksleivių ir studentų užimtumo didinimo 2021 metų programa (toliau – Programa) – Savivaldybės biudžeto lėšomis remiama ir įgyvendinama Programa, kuria siekiama didinti jaunimo užimtumą vasaros laikotarpiu, ne ugdymo proceso metu, skatinti ir didinti pagalbą įsidarbinti jauniems žmonėms, lavinti jauno žmogaus profesines ir socialines kompetencijas, suteikiant žinių ir gebėjimų, padedančių įsitraukti į darbo rinką.Įgyvendinant Programą, dalyvauja Savivaldybės administracija, Lazdijų rajono verslo organizacijos, nevyriausybinės organizacijos ir kiti socialiniai partneriai. **Programa parengta vadovaujantis šiais principais:**1. Bendradarbiavimo – aktyvus gyvenamosios vietovės bendruomenės įtraukimas į veiklą, skatinant jos iniciatyvą, bendradarbiavimas su visomis suinteresuotomis institucijomis, organizacijomis.2. Kompleksiškumo – įgyvendinant Programą, kompleksiškai sprendžiamos jaunų asmenų užimtumo problemos, įtraukiant socialinius partnerius ir organizacijas.3. Individualumo – Programoje numatomos priemonės organizuojamos atsižvelgiant į individualius asmenų poreikius bei jų motyvaciją integruotis į darbo rinką.4. Ekonomiškumo – maksimalus Programai įgyvendinti skirtų lėšų panaudojimas, vadovaujantis ekonominio naudingumo principu, tiek rengiant Programą, tiek ją įgyvendinant.5. Viešumo – Programos įgyvendinimo eigos ir rezultatų viešinimas.**Programos tikslas –** sudaryti palankias sąlygas kokybiškam jaunų asmenų užimtumui didinti vasaros atostogų metu.**Programos uždaviniai:** * didinti jaunimo motyvaciją vasaros atostogų metu, pasirinkti sezoninį darbą kaip vieną iš aktyvių užimtumo priemonių;
* padėti jaunimui integruotis į darbo rinką;
* pagerinti jaunimo profesinį orientavimą;
* remti Savivaldybės teritorijoje veikiančius darbdavius, pagal Programą įdarbinusius jaunimą, kompensuojant darbo vietos išlaikymą pagal Programoje numatytą tvarką;
* skatinti bendradarbiavimą su Savivaldybės teritorijoje veikiančiu verslo sektoriumi, bendruomenėmis, kitais socialiniais partneriais.

Siekiant didinti jaunimo užimtumą, reikalingos kompleksinės priemonės, padedančios spręsti kylančias problemas. Viena iš tokių priemonių yra įgyvendinti šią Programą Savivaldybėje. Programos tikslinė grupė – Savivaldybėje gyvenamąją vietą deklaravę ir besimokantys Savivaldybės bendrojo ugdymo mokyklose moksleiviai ar Savivaldybėje gyvenamąją vietą deklaravę ir profesinio mokymo įstaigose ar aukštosiose mokyklose studijuojantys studentai nuo 14 iki 29 metų (toliau – jaunas asmuo).Įgyvendinant Programą, jauniems asmenims yra sudarytos galimybės tapti darbo rinkos dalyviais, gauti darbo užmokestį ir integruoti save darbo rinkoje ne ilgiau kaip 3 mėnesius.  |
| **2. BŪKLĖS ANALIZĖ** | Lietuvos statistikos departamento duomenimis, 2021 m. pradžioje Savivaldybėje buvo 3334 jauni asmenys nuo 14 iki 29 m. Užimtumo tarnybos prie Lietuvos Respublikos socialinės apsaugos ir darbo ministerijos Kauno klientų aptarnavimo departamento Lazdijų skyriaus duomenimis, 2021-02-01 yra registruoti 582 jauni asmenys iki 29 m., o darbdavių įregistruota tik 18 laisvų darbo vietų. Jaunų asmenų nedarbo lygis nuo darbingo amžiaus gyventojų siekia 18,6 proc. Lyginant su 2020 metų statistiniais duomenimis, pastebimas žymus jaunų asmenų nedarbo lygio šuolis. Tuo pačiu laikotarpiu 2020 m. buvo registruoti 245 jauni asmenys, nedarbo lygis siekė 7,6 proc. Analizuojant statistinius duomenis bei atlikus jaunų asmenų apklausas, matyti, jog įsidarbinti jauniems asmenims yra sunku. Yra gaunama moksleivių ir studentų užklausų dėl įsidarbinimo galimybių Savivaldybėje. Studentai nori sugrįžti ir dirbti savo gimtajame krašte, o ne didžiuosiuose miestuose. Moksleiviai taip pat noriai įsidarbintų, bet tai padaryti jiems yra sudėtinga dėl jų amžiaus, susisiekimo problemų, kvalifikacijos neturėjimo.2020 m. startavusi Programa sulaukė didelio susidomėjimo. Iš viso užsiregistravo 163 jauni asmenys ir 20 darbdavių. Atrinkta 17 darbdavių ir įdarbinta 19 jaunuolių. Tam, kad šiais metais galėtų įsidarbinti dar daugiau jaunų asmenų, darbdaviams bus kompensuojama 70 proc. patirtų išlaidų, susijusių su darbo užmokesčiu. |
| **3. PROGRAMOS PASLAUGŲ IR PRIEMONIŲ PLANAS** | Vykdant Programą, planuojama, kad bus įdarbinta 28 jauni asmenys (priklausomai nuo darbo pobūdžio ir trukmės įdarbintų jaunų asmenų skaičius gali kisti), kuriems bus sudarytos sąlygos kokybiškai praleisti vasaros atostogas, tapti darbo rinkos dalyviais, gauti darbo užmokestį, įgyti darbo patirties, profesines ir socialines kompetencijas, integruotis į darbo rinką. Motyvuoti jauni asmenys, jauni asmenys iš gausių šeimų, turės galimybę užsidirbti bei prisidėti prie bendros šeimos gerovės kūrimo, savo poreikių patenkinimo ir saviraiškos darbe.Įgyvendinant Programą, paraiškas dėl jaunų asmenų įdarbinimo gali teikti verslo įmonės, bendruomenės, nevyriausybinės organizacijos, viešosios, biudžetinės įstaigos, teikiančios socialines, sveikatos ir kitas viešąsias paslaugas, Savivaldybės administracija. Programos įgyvendinime dalyvaujantys darbdaviai (įmonės, įstaigos, organizacijos ir kiti juridiniai asmenys) turi būti įregistruoti ir veiklą vykdyti Savivaldybės teritorijoje. Darbdavys, teikdamas paraišką dalyvauti Programoje, turi įvertinti darbuotojo (-ų) kompetencijas, gebėjimus ir numatomo darbo sąlygas, trukmę. Programos įgyvendinimo planas:1. Paskelbti darbdavių atranką.2. Paskelbti kvietimą jauniems asmenims dalyvauti Programoje.3. Įvertinti atrankoje pateiktas paraiškas ir jas apsvarstyti komisijoje.4. Pasirašyti sutartis su atrinktais darbdaviais. Darbdavių atranką pagal Savivaldybės administracijos direktoriaus įsakymu patvirtintą aprašą skelbia ir vykdo Savivaldybės administracijos direktoriaus įsakymu sudaryta komisija.5. Užtikrinti Programos viešinimą.6. Pasibaigus Programai, atlikti darbdavių ir darbuotojų apklausą apie Programos įgyvendinimą.7. Organizuoti metinį Programos įgyvendinimo aptarimą su Savivaldybės jaunimo reikalų taryba.Planuojama Programos dalyvių įdarbinimo trukmė – iki 2 mėn., bet neviršinant maksimalios kompensuojamos sumos – 1 037,94 Eur (už įdarbintą nepilnametį jauną asmenį) ir 1 019,28 Eur (už įdarbintą pilnametį jauną asmenį) ir darbo sutartis sudarant ne vėliau negu iki 2021 m. rugpjūčio mėn. 31 d. |
| **4. PROGRAMOS FINANSAVIMO PLANAS** | Iš Savivaldybės 2020 m. biudžeto skirta 30 tūkst. Eur jaunų asmenų užimtumo ir integracijos į darbo rinką, karjeros planavimo, įgūdžių įgijimo galimybių didinimui. Planuojama, kad įgyvendinant Programą, darbdaviams bus skiriama 70 proc. subsidija darbo užmokesčiui, įskaitant darbdaviui ir jo darbuotojui (-ams) Lietuvos Respublikos teisės aktų nustatyta tvarka privalomus mokėti mokesčius ir kitas privalomas su darbo teisiniais santykiais susijusias išmokas. Darbdaviui bus kompensuojamos tik faktinės patirtos ir apmokėtos išlaidos.Planuojamos vienam programos dalyviui tenkančios išlaidos per mėnesį – ne daugiau kaip 518,97 (už įdarbintą nepilnametį jauną žmogų), 509,64 (už įdarbintą pilnametį jauną žmogų). Taip pat galima įdarbinti ir vadovaujantis valandiniu įkainiu, kuris su visais mokesčiais neturėtų būti didesnis kaip 3,93 Eur. Programoje dalyvaujantis darbdavys privalo užtikrinti jam tenkančių pareigų įgyvendinimą (kaip tai numato Darbo kodekso ar kitų LR teisės aktų nuostatos). |
| **5.UŽIMTUMO PROGRAMOS TĘSTINUMO ANALIZĖ IR PROGNOZĖ** | Programos įgyvendinimo prognozė – trejiems metams numatant Savivaldybės biudžeto lėšas, ne mažesnes negu 30 tūkst. Eur. Planuojama, kad tikslios ir apibrėžtos priemonės kasmet bus nurodomos tvirtinamose ateinančių metų Programose. Ateinančių metų Programa bus planuojama įvertinus praėjusių metų Programos pasiektus rezultatus, kilusius iššūkius dėl pasikeitusių atitinkamų teisės aktų, demografinės padėties, socialinių aplinkybių ar darbo rinkos pokyčių. Tik įvertinus 2021 m. Programos pasiektus rodiklius, išanalizavus įgyvendinimo problemas ir pateiktus pasiūlymus, galima bus planuoti kitų metų priemones jauniems asmenims.Programos įgyvendinimo metu dalyvių įgyta patirtis taip pat sudarys sąlygas ir patiems jauniems asmenims savarankiškai ieškoti darbo, didės užimtumas, pagerės profesinis orientavimas. |
| **6. PROGRAMOS ĮGYVENDINIMO PRIEŽIŪRA IR ĮVERTINIMAS** | Programos vertinimo rodikliai:1. Įdarbintų asmenų skaičius. 2. Darbdavių, dalyvaujančių Programoje, skaičius.3. Programos vykdymo ir įgyvendinimo metu bus atliekama darbdavių ir Programos dalyvių apklausa. Numatytų apklausų skaičius – ne mažiau kaip 1.Kilus pagrįstiems įtarimams dėl darbdavio veiklos, gavus kitos kompetentingos institucijos prašymą ar skundą, Savivaldybė gali atlikti darbdavių patikrinimus. Jei patikrinimo metu nustatomi pažeidimai (neatitikimai), darbdavys juos gali pašalinti per nurodytą terminą. Darbdaviui nepašalinus trūkumų ir jį įspėjus, kompensacijos darbo užmokesčiui mokėjimas nutraukiamas.Programai skiriamų ir panaudojamų lėšų bei pateiktų darbo laiko apskaitos žiniaraščių kontrolę vykdo Savivaldybės administracijos Centralizuotos buhalterinės apskaitos skyrius. Lėšų teisingo panaudojimo kontrolei ir atskaitomybei užtikrinti atliekama sutarčių priežiūra, darbdavius įpareigojant teikti mėnesio ataskaitas, taip pat atliekant patikrą vietoje.Programą Lazdijų rajono savivaldybėje įgyvendina Savivaldybės administracija ir atrinkti darbdaviai. |
| **7. PROGRAMOS VIEŠINIMAS** | Programa, pasiekti rezultatai, informacija apie Programos įgyvendinimą, bus skelbiama Lazdijų rajono savivaldybės administracijos interneto svetainėje [www.lazdijai.lt](http://www.lazdijai.lt), Lazdijų rajono savivaldybės socialinio tinklo „Facebook“ paskyroje ir pagal galimybes – darbdavių interneto svetainėse.Skelbimai apie darbdavių atranką bus skelbiami Lazdijų rajono savivaldybės administracijos interneto svetainėje [www.lazdjai.lt](http://www.lazdjai.lt). |

\_\_\_\_\_\_\_\_\_\_\_\_\_\_

**LAZDIJŲ RAJONO SAVIVALDYBĖS TARYBOS SPRENDIMO „DĖL LAZDIJŲ RAJONO SAVIVALDYBĖS MOKSLEIVIŲ IR STUDENTŲ UŽIMTUMO DIDINIMO 2021 METŲ PROGRAMOS PATVIRTINIMO“ PROJEKTO**

**AIŠKINAMASIS RAŠTAS**

2021-03-09

Lazdijai

Lazdijų rajono savivaldybės tarybos sprendimo „Dėl Lazdijų rajono savivaldybės moksleivių ir studentų užimtumo didinimo 2021 metų programos patvirtinimo“ projektas parengtas vadovaujantis Lietuvos Respublikos vietos savivaldos įstatymo 6 straipsnio 8 punktu, 7 straipsnio 22 punktu, 50 straipsnio 3 dalimi, Lietuvos Respublikos jaunimo politikos pagrindų įstatymo 3 straipsnio 3 dalies 3 punktu, Lazdijų rajono savivaldybės užimtumo, verslo ir nevyriausybinių organizacijų plėtros programa, patvirtinta Lazdijų rajono savivaldybės tarybos 2021 m. vasario 12 d. sprendimu Nr. 5TS-638 ,,Dėl Lazdijų rajono savivaldybės 2021–2023 metų strateginio veiklos plano patvirtinimo“.

Šio sprendimo projekto tikslas – patvirtinti Lazdijų rajono savivaldybės moksleivių ir studentų užimtumo didinimo 2021 metų programą ir įgalioti Lazdijų rajono savivaldybės administracijos direktorių Lazdijų rajono savivaldybės administracijos vardu pasirašyti su šia programa susijusius dokumentus.

Programoje numatomi tikslai, užimtumo būklės analizė, paslaugos ir priemonės, finansavimas ir finansavimo šaltiniai, įgyvendinimo priežiūra ir įvertinimas bei viešinimas.

Programa skirta Lazdijų rajono savivaldybėje gyvenamąją vietą deklaravusių ir besimokančių Savivaldybės bendrojo ugdymo mokyklose moksleivių ar Savivaldybėje gyvenamąją vietą deklaravusių ir profesinio mokymo įstaigose ar aukštosiose mokyklose studijuojančių studentų nuo 14 iki 29 metų (toliau – jaunas asmuo) užimtumui vasaros atostogų metu didinti, sudarant palankias sąlygas jiems įsidarbinti vasaros atostogų metu. Siūloma, kad darbdaviai, sutikę dalyvauti programoje ir įdarbinę jaunus asmenis vasaros atostogų metu, būtų skatinami pinigine kompensacija.

Pagal programą numatomas kompensuojamų išlaidų periodas – 2021 m. birželio–rugpjūčio mėnesiai, ne ugdymo proceso metu. Darbdaviui už įdarbintą jauną asmenį, įdarbintą visu darbo krūviu, per mėnesį būtų kompensuojama 70 procentų darbo užmokesčio, įskaitant darbdaviui ir jo darbuotojui (-ams) Lietuvos Respublikos teisės aktų nustatyta tvarka privalomus mokėti mokesčius ir kitas privalomas su darbo teisiniais santykiais susijusias išmokas. Darbdaviui kompensuojama maksimali mėnesio suma 518,97 Eur (už įdarbintą nepilnametį jauną asmenį), 509,64 Eur (už įdarbintą pilnametį jauną asmenį). Taip pat galima įdarbinti ir vadovaujantis valandiniu įkainiu, kuris su visais mokesčiais neturėtų būti didesnis kaip 3,93 Eur. Darbdaviui kompensuojamos tik faktinės patirtos ir apmokėtos išlaidos.

Savivaldybės tarybai patvirtinus programą, savivaldybės administracijos direktoriaus įsakymu sudaryta komisija atrinks darbdavius, kurie pageidaus dalyvauti programoje. Su atrinktais darbdaviais bus sudaromos laikino pobūdžio paslaugų įgyvendinimo ir finansavimo sutartys.

Planuojama įdarbinti 28 moksleivių ir (ar) studentų (priklausomai nuo darbo pobūdžio, trukmės įdarbintų jaunų asmenų skaičius gali kisti) laikotarpiui iki 2 mėn., bet neviršinant maksimalios kompensuojamos sumos 1 037,94 Eur (už įdarbintą nepilnametį jauną asmenį) ir 1 019,28 Eur (už įdarbintą pilnametį jauną asmenį). Programai įgyvendinti skiriama 30 tūkst. Eur iš Savivaldybės biudžeto lėšų. Savivaldybės biudžeto lėšos numatomos Užimtumo, verslo ir nevyriausybinių organizacijų plėtros programoje.

Parengtas sprendimo projektas neprieštarauja galiojantiems teisės aktams.

Priėmus sprendimo projektą, neigiamų pasekmių nenumatoma.

Dėl sprendimo projekto pastabų ir pasiūlymų negauta.

Sprendimo projektą parengė Lazdijų rajono savivaldybės administracijos savivaldybės jaunimo reikalų koordinatorė Asta Grėbliūnienė.

Savivaldybės jaunimo reikalų koordinatorė Asta Grėbliūnienė